**POSTI- JA LOGISTIIKKA-ALAN ASIANTUNTIJAT RY**

**TOIMINTAKERTOMUS 2017**

**1. JOHDANTO**

Vuosi 2017 oli Posti- ja logistiikka-alan asiantuntijat ry:n 45. toimintavuosi. Vuoden aikana osaston toiminta oli totutun aktiivista.

Vuosi kului jo tuttuun tapaan Postissa ja OpusCapitassa suurten muutosten keskellä, joilla oli vaikutuksia myös jäsentemme tilanteisiin.

OpusCapitan pilkkominen osiin aloitettiin myymällä taloushallinnon palveluja tuottava yksikkö norjalaiselle pääomasijoittalle, joka jatkoi toimintaa Norian-nimen alla.

Lisäksi käynnistettiin toimenpiteet OpusCapitan DTP -liiketoiminnan siirtämiseksi Posti Oy:öön.

Näiden toimien kaikkia vaikutuksia työntekijöiden asemaan on vielä vaikea arvioida.

Postiin perustettiin Palvelukeskus (PPK), mihin siirtyi ICT:n, henkilöstöhallinnon, myynti- ja asiointikanavan, talouden ja hankinnan tukitoimintoja. Palvelukeskuksen toimipisteitä tuli useille paikkakunnille, kuten Helsinki ja Turkuun.

Postin hallintoneuvoston jäsen, kansanedustaja Satu Taavitsainen teki kesäkuun alussa eduskunnassa kirjallisen kysymyksen, missä tiedusteltiin omistajaohjauksesta vastaavalta ministeriltä Postin suunnitelmista siirtää palvelukeskuksen 314 työpaikkaa Viroon vuoteen 2020 mennessä. Ministeri ei ollut tietoinen tämänkaltaisista suunnitelmista ja myös Posti kiirehti julkisuuteen antamassaan tiedotteessa kiistämään suunnitelmat. Syksyllä Palvelukeskuksen Tallinnan-toimipiste aloitti toimintansa.

Kesäkuussa pidetyssä PAU ry:n XXV liittokokouksessa saavutimme tavoitteen säilyttää paikkamme niin liittohallituksessa kuin liittovaltuustossa.

Esitimme liittokokoukselle liiton sääntöihin muutosta, mikä mahdollistaa jäsenmaksun euromääräisen ylärajan asettamisen. Liittokokous hyväksyi sääntömuutoksen ja syksyllä liittovaltuusto teki liiton vuoden 2018 talousarvion käsittelyn yhteydessä ensimmäistä kertaa päätöksen jäsenmaksun euromääräisestä ylärajasta.

Jäsenmaksun yläraja päätettiin asettaa sen verran korkeaksi, ettei sillä ole toivottua vaikutusta siihen mitä me tällä muutoksella tavoittelimme.

1. **OSASTON KOKOUKSET JA TOIMIKUNTA**

Maaliskuussa pidettyyn sääntömääräiseen vuosikokoukseen osallistui 25 osastomme jäsentä.

Toimikunta kokoontui vuoden aikana yksitoista kertaa. Kokouksissa käsiteltiin ammattiosaston toimintaan ja edunvalvontatyöhön liittyviä ajankohtaisia asioita ja tapahtumia. Toimikunnan jäsenten lisäksi kokouksiin osallistui myös muissa luottamustehtävissä toimivia ammattiosastomme jäseniä.

Toimikunnan ja luottamushenkilöiden intensiivikokous pidettiin syyskuun alussa risteilyllä Tukholmaan. Intensiivikokouksessa käytiin läpi toimintavuoden tapahtumia sekä suunniteltiin tulevaa toimintaa.

Toimikuntaan vuonna 2017 kuuluivat: Pasi Hentunen (pj), Simo Parviainen (sihteeri) Kari Tanskanen (vara-pj ja tiedotussihteeri), Mirka Lehmus (virkistys- ja nuorisovastaava) ja Maarit Halttunen sekä varajäsenet Päivi Holpainen, Tarja Päkki ja Anne Virvolampi.

Osaston taloudenhoitajana toimi Arja Sipilä.

**TES- JA JÄRJESTÖPOLIITTINEN TOIMINTA**

Osastomme jäseniä kuuluu niin Viestinvälitys- ja logistiikka-alan työehtosopimuksen C-palkkaliitteen kuin Informaatiologistiikka-alan työehtosopimuksen piiriin.

Viestinvälitys- ja logistiikka-alalle syntyi uusi työehtosopimus syksyllä ja se on voimassa 31.10.2019 asti. Palkankorotukset on sidottu vientiliittojen (metalli, paperi, kemia ja puu) sopimaan linjaan.

Informaatiologistiikka-alan työehtosopimus on voimassa 31.1.2018 asti ja neuvottelut uudesta sopimuksesta alkavat heti vuodenvaihteen jälkeen.

Informaatiologistiikka-alan työehtosopimuksen valtakunnallisen pääluottamusmiehen tehtävässä toimi osastomme jäsen Ossi Lillomäki.

OpusCapita Group Oy:ssä pääluottamusmiehenä toimi Hannu Lahdenperä, varalla Oili Karvo. Työsuojeluvaltuutettuna toimi Päivi Holpainen.

Työpaikan luottamusmiehen tehtävässä vuoden aikana toimivat OpusCapita Group Oy:ssä Päivi Holpainen ja Oili Karvo, Norian Accounting Oy:ssä Tarja Päkki, Posti Kiinteistöt Oy:ssä Kari Tanskanen sekä Posti Oy:ssä Anne Virvolampi ja Pasi Hentunen.

PAU:n uudeksi liittohallituksen jäseneksi liittokokous valitsi Päivi Holpaisen.

Liittokokous valitsi myös uuden PAU:n liittovaltuuston, jonka jäsenenä toimi Oili Karvo, varalla Kari Tanskanen.

1. **TIEDOTUS JA VAPAA-AJAN TOIMINTA**

Jäsentiedotteet toimitimme jäsenille sähköpostitse. Lisäksi julkaisimme kirjoituksia ja tiedotuksia toiminnastamme Reitti-lehdessä. Osaston Internet-sivut ovat osoitteessa [www.infologi.org](http://www.infologi.org).

Vuoden aikana järjestimme retkiä erilaisiin kulttuuritapahtumiin. Keväällä järjestimme viikonloppumatkan Tallinnaan. Osasto tuki jäsenten osallistumiskustannuksia näihin tapahtumiin.

Vapaa-ajan tapahtumat olivat jäsentemme keskuudessa suosittuja myös vuonna 2017. Jäsenistöltä saadun palautteen perusteella vapaa-ajan virkistystoiminnan järjestäminen on laadukkaan edunvalvontatyön ohella tärkeä osa ammattiosaston toimintaa.

1. **MUU TOIMINTA**

Osasto maksoi lehtitukea. Lisäksi tuimme pienellä rahalahjoituksella Hyvä Joulumieli -keräystä.

1. **JÄSENISTÖ**

Vuoden aikana osastoon liittyi 2 uutta jäsentä. Vuoden lopussa kokonaisjäsenmäärä oli 302.

1. **TALOUS JA TOIMINNANTARKASTAJAT**

Tilikauden alijäämä oli 3 091,79 euroa (edellisen tilikauden ylijäämä 1 438,49 euroa). Tilivuoden päättyessä yhdistyksen rahoitusomaisuus oli 53 065,70 euroa.

Toiminnantarkastajat olivat Kirsi Lauren ja Leila Lempinen, varalla Lena Lahti ja Ossi Lillomäki.